

**KĖDAINIŲ RAJONO SAVIVALDYBĖS KONTROLĖS IR AUDITO TARNYBA**

Biudžetinė įstaiga, J. Basanavičiaus g. 36, LT-57288 Kėdainiai, tel. (8 347) 69 504, faks. (8 347) 69504 Duomenys kaupiami ir saugomi Juridinių asmenų registre, kodas 188608971 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Kėdainių rajono savivaldybės tarybaiKėdainių rajono savivaldybės administracijos direktoriui Arūnui Kacevičiui |  2020-06-16 Nr. K5-36 |

**IŠVADA**

**DĖL KĖDAINIŲ SAVIVALDYBĖS FINANSINIO PAGRĮSTUMO 2020 METAIS IMTI 3 900 000 EUR TRUMPALAIKĘ PASKOLĄ IŠ VALSTYBĖS BIUDŽETO**

2020 m. birželio 16 d. Nr. K7-/3

Kėdainiai

 Vadovaujantis Kėdainių rajono savivaldybės administracijos raštu [[1]](#footnote-1), kuriuo prašoma parengti išvadą dėl galimybės Kėdainių rajono savivaldybei iš Lietuvos Respublikos valstybės biudžeto gauti trumpalaikę iki 3 900 000 Eur paskolą laikinam biudžeto pajamų trūkumui padengti.

 Savivaldybės administracija nurodė, kad trumpalaikės paskolos lėšos bus naudojamos biudžetinių įstaigų darbuotojų darbo užmokesčiui- 3 580 000 Eur, atsiskaityti su Valstybinio socialinio draudimo fondo valdyba prie Socialinės apsaugos ir darbo ministerijos- 52 000 Eur ir socialinių pašalpų, išmokų bei kompensacijų, mokamoms iš savivaldybės biudžeto – 268 000 Eur.

 *Išvados rengimo pagrindas ir tikslas*

 Ši išvada parengta vykdant Lietuvos Respublikos vietos savivaldos įstatymo[[2]](#footnote-2) 27 straipsnio 1 dalies 3 punktą, kuriame yra nurodyta, kad savivaldybės kontrolierius rengia ir savivaldybės tarybai teikia jos sprendimams priimti reikalingas išvadas dėl savivaldybės naudojimosi bankų kreditais, paskolų ėmimo ir teikimo, garantijų suteikimo ir laidavimo kreditoriams už savivaldybės kontroliuojamų įmonių imamas paskolas.

 Lietuvos Respublikos Vyriausybės 2020 m. vasario 26 d. nutarimu Nr. 152 „Dėl valstybės lygio ekstremaliosios situacijos paskelbimo“ paskelbta valstybės lygio ekstremalioji situacija visoje šalyje dėl naujojo koronaviruso COVID-19 plitimo grėsmės, 2020 m. kovo 14 d. nutarimu Nr. 207 „Dėl karantino Lietuvos Respublikos teritorijoje paskelbimo“ nuo 2020 m. kovo 16 d. paskelbtas karantino režimas Lietuvos Respublikos teritorijoje, kuris buvo pratęstas[[3]](#footnote-3) iki 2020 m. birželio 16 d. Lietuvos bankas fiksuoja ir prognozuoja šalies ekonomikos susitraukimą dėl verslo subjektų veiklos sustabdymo, sudėtingos ekonominės situacijos šalyje ir pasaulyje. Iškilo / atsirado rizika, kad Kėdainių rajono savivaldybės biudžetas negaus planuotų biudžeto pajamų ir negalės vykdyti patvirtintų biudžeto finansavimo planų. Lietuvos Respublikos 2020 metų valstybės biudžeto ir savivaldybių biudžetų finansinių rodiklių patvirtinimo įstatymo[[4]](#footnote-4) 12 straipsnio 2 dalyje nurodoma: „į skolos ir skolinimosi limitus neįskaitomos iš valstybės biudžeto suteiktos trumpalaikės paskolos laikinam pajamų trūkumui padengti <...>“, todėl ši paskola neturės įtakos Kėdainių rajono savivaldybės skolos, skolinimosi ir garantijų limitų dydžiams.

 Vertinimo tikslas – įvertinti Kėdainių rajono savivaldybės biudžeto finansines galimybes valstybės lygio ekstremaliosios situacijos metu vykdyti biudžeto pajamų ir asignavimų finansavimo planus ir pareikšti nuomonę dėl trumpalaikės paskolos 3 900 000 Eur iš valstybės biudžeto ėmimo pagrįstumo.

 Subjektas – Kėdainių rajono savivaldybės administracija, juridinio asmens kodas 188768545, adresas: J. Basanavičiaus g. 36, LT-57288 Kėdainiai.

 Vertinimo apimtis ir metodai

Vertinimo metu analizavome Kėdainių rajono savivaldybės 2020 metų pirmo ketvirčio biudžeto pajamų ir finansavimo planų vykdymą, vertinome antro ketvirčio planus. Manome, kad vertinimo metu surinkti įrodymai pagrindžia Kėdainių rajono savivaldybės biudžeto pajamų trūkumą, skolinimosi finansinį pagrįstumą ir suteikia pagrindą pateikti Kėdainių rajono savivaldybės tarybai išvadą kreiptis į Lietuvos Respublikos finansų ministeriją dėl trumpalaikės paskolos iš valstybės biudžeto suteikimo.

*Kėdainių rajono savivaldybės administracijos vadovybės atsakomybė*

 Kėdainių rajono savivaldybės administracija yra atsakinga už vertinimui pateiktų duomenų tikrumą ir teisingumą. Atliekant vertinimą buvo vadovaujamasi nuostata, kad pateikti duomenys yra teisingi, objektyvūs ir išsamūs, o pateiktų dokumentų kopijos atitinka originalus. Kėdainių rajono savivaldybės administracijos Biudžeto ir finansų skyrius tvarko savivaldybės prisiimtų paskolų apskaitą, kontroliuoja skolinimosi limitų vykdymą ir yra už šias funkcijas atsakingas.

 Kėdainių rajono savivaldybės administracija yra atsakinga už savivaldybės vardu prisiimtų paskolų naudojimą pagal savivaldybės tarybos nurodytą paskirtį teisės aktų nustatyta tvarka.

*Auditoriaus atsakomybė*

 Mūsų pareiga, remiantis atliktu vertinimu, pareikšti nuomonę apie Kėdainių rajono savivaldybės skolinimosi finansinį pagrįstumą savivaldybės tarybai svarstant klausimą dėl trumpalaikės paskolos laikinam pajamų trūkumui padengti ėmimo. Atliktas vertinimas suteikė pakankamą pagrindą nuomonei pareikšti.

*Nuomonė dėl finansinio pagrįstumo ir Kėdainių rajono savivaldybės galimybės imti trumpalaikę paskolą laikinam pajamų trūkumui padengti*

 Kontrolės ir audito tarnyba vertino 2020 metų I-II ketvirčio (01-05 mėn.) Kėdainių rajono savivaldybės biudžeto pajamų ir finansavimo planų vykdymą. Nustatyta, kad dėl valstybės lygio ekstremaliosios situacijos ir paskelbto karantino 2020 metais prognozuojama Kėdainių rajono savivaldybės biudžeto pajamų ir finansavimo planų GPM netekties suma iki 3 914 tūkst. Eur. Ataskaitiniu laikotarpiu 2020 m. gegužės 31 d. GPM negauta 777,7 tūkst. Eur.

Dėl finansavimo lėšų trūkumo daroma prielaida, kad Kėdainių rajono savivaldybės 2020 metais antro ketvirčio biudžeto pajamų planas nebus įvykdytas. Didėja rizika, kad nepakaks Kėdainių rajono savivaldybės biudžeto asignavimų darbo užmokesčiui, socialinio draudimo įmokoms, socialinėms pašalpoms ir kompensacijoms mokėti laiku.

 **Išvada.**

 Įvertinus Kėdainių rajono savivaldybės biudžeto finansines galimybes valstybės lygio ekstremaliosios situacijos metu vykdyti biudžeto pajamų ir asignavimų finansavimo planus, nustatyta, kad Kėdainių rajono savivaldybė gali kreiptis į Lietuvos Respublikos finansų ministeriją dėl trumpalaikės paskolos laikinam biudžeto pajamų trūkumui padengti 3 900 000 Eur iš valstybės biudžeto suteikimo.

Savivaldybės kontrolierė Zita Valiauskienė

1. 2020-06-16 raštas Nr. AS-3123 [↑](#footnote-ref-1)
2. Lietuvos Respublikos vietos savivaldos įstatymo 1994 m. liepos 7 d. Nr.I-533 (aktuali redakcija). [↑](#footnote-ref-2)
3. LRV 2020-03-14 nutarimu Nr. 207“Dėl karantino Lietuvos Respublikos teritorijoje paskelbimo“ su visais pakeitimais ir papildymais. [↑](#footnote-ref-3)
4. 2019-12-17 įstatymas Nr. XIII-2695. [↑](#footnote-ref-4)